google/wiki40b huggingface dataset:
Käsmu poolsaar

Käsmu poolsaar on poolsaar Põhja-Eestis, administratiivselt jääb Lääne-Viru maakonda Haljala valda.
Poolsaar piirneb läänes Eru ja idas Käsmu lahega.
Nepali lipp

Nepali lipp on Nepali riigi-, rahvus- ja sõjaväelipp. 
See võeti ametlikult kasutusele 16. detsembril 1962 koos põhiseadusega. 
Lipp moodustati lihtsustatud sümbolitega  kujul (varem olid taevakehadel näojooned) kahest eraldi vimplist, mida kasutasid  päritavat peaministriametit enda käes hoidva  Rana suguvõsa kaks võistlevat rühmitust (Ranade dünastia). 
Vimplid on eraldi olnud kasutusel umbes 200 aastat ning koos alates 19. sajandist. Sarnane kaheosaline lipp oli kasutusel juba Malla dünastia ajal templite väravate kohal, mõnikord oli lipul ka päike ja kuu. Samasuguse kujuga lipud olid kasutusel ka Indias. Kolmnurga kuju võib olla seotud männiga.  
Lipu ääris on varem olnud ka roheline.

Kirjeldus

Lipp koosneb kahest ülestikusest karmiinpunasest siniste äärtega kolmnurgast. Ülemises kolmnurgas on stiliseeritud kuusirp, alumises stiliseeritud 12 sakiga päike. Alumine kolmnurk on ülemisest suurem. 
Lipu kõrguse ja laiuse suhe on 4:3, kui mitte arvestada sinist äärt. 
Tegu on ainsa riigilipuga, mis ei ole ristkülikukujuline (mitteristkülikukujuline on ka USA osariigi Ohio lipp; ka Vatikani lipp ja Šveitsi lipp ei ole ebavõrdsete külgedega ristküliku kujulised).

Tõlgendus

Sinine sümboliseerib rahu. Karmiinpunane on Nepali rahvusvärv. Vastandina valgele ja mustale sümboliseerib ta surma.  
Poolkuu ja täht sümboliseerivad kuningakoda. Päike sümboliseerib Rana suguvõsa seda haru, mille käes oli kuni põhiseaduse jõustumiseni peaministriamet (Ranade dünastia). Tänapäeval tähistavad need sümbolid lootust, et Nepali riik kestab sama kaua kui päike ja kuu. See on seotud palvemantratega. 
Rahva seas on ka teisi tõlgendusi. Ühe tõlgenduse järgi tähendab kuu rahu (rahumeelsust ja öist puhkamist) ning päike tööd (päeval teevad kõik tööd).   
Lippu on ametlikult tõlgendatud ka nii, et kolmnurgad tähistavad Himaalajat ning 
ühtlasi kaht usundit hinduismi ja budismi. 
Hinduismis sümboliseerib kolmnurk dharmat (kõlblusseadus, usuline voorus ja pühad kohustused).
Sloveenia jalgpallikoondis 2002. aasta jalgpalli maailmameistrivõistlustel

Sloveenia jalgpallikoondis 2002. aasta jalgpalli maailmameistrivõistlustel
Kümme aastat tagasi iseseisva riiginaEesti vastu oma esimese maavõistluse pidanud Sloveenia jõudis esmakordselt MM-finaalturniirile. Alagrupis Venemaa järel teisena lõpetanud Sloveenia suutis play-off ringis üle mängida jalgpallimaailmas palju kardetavama Rumeenia koondise.

Peatreener

Srecko Katanec
Sotsialistide-Revolutsionääride Partei

Partei loomine

Partei asutati 1901 paljude narodnikute gruppide ühinemise tulemusena. Partei 1906. aastal vastu võetud parteiprogramm nägi ette demokraatliku vabariigi moodustamine, klassivaba ühiskonna loomise, kodanikuõiguste andmine kõigile, enesemääramisõiguse rahvusvähemustele ning maa natsionaliseerimise ja ühisomandusse andmine.

Partei põhimõtted

Põhiteesideks olid sotsialism ja ühiskonnamudel, mille kohaselt oli kogu elanikkond jaotatud töötavateks ja mittetöötavateks inimesteks. Erinevalt sotsiaaldemokraatidest kuulutasid nad proletariaadiks mitte ainult tööstustöölised, vaid ka põlluharijad ning peatähelepanu oligi talurahvaprobleemidel. Sotsiaalsete nõudmiste aluseks oli maa kuulutamine ühisomandiks.

Partei juhtkond ja organisatsioon

Partei kõrgemaks juhtorganiks oli Sotsialistide-Revolutsionääride Partei Keskkomitee, mille esimees oli Viktor Tšernov ning juhtkonda kuulusid veel Jekaterina Breškovskaja, Grigori Geršuni, Nikolai Avksentjev, Aleksandr Kerenski ja "SR Võitlusorganisatsioon" esindaja Keskkomitees Mihhail Gotz.
Pavel Kraft (1870–1907); Mihhail Gotz (1866–1906); 
Partei trükiväljaanded olid "Revolutsiooniline Venemaa" ja "Burevestnik".

Partei tegevus Venemaa Riigiduumas

Pärast II Riigiduuma valikut, kuhu valiti ka SR esindajad, loobusid nad avalikust terrorist ning muutusid nn parlamendiparteiks.

Partei 1917. aasta Veebruarirevolutsioonis

1917. aasta Veebruarirevolutsiooniga tõusis esseeride partei roll ja populaarsus. Parteiga taasliitunud Aleksandr Kerenski osales Venemaa Ajutine Valitsuse koosseisus justiitsministrina ning alates juulist sai temast peaminister; Viktor Tšernov oli põllutööminister, Boriss Savinkov sõjaministeeriumis ministri abi.

Koostöö nõukogude võimuorganites teiste sotsialistlike parteidega

I Nõukogude kongressil juunis 1917, kus osales 1090 delegaati rohkem kui 400 nõukogust, oli esseeridel 285 kohta, menševikel 248 ja bolševikel 105 kohta.

Partei lõhenemine

Samal ajal esseerid lõhenesid kaheks tiivaks. Ajutist Valitsust toetas parempoolne tiib (paremesseerid) ning valitsusvastane vasak tiib (vasakesseerid) hakkasid koostööd tegema bolševikega. Vasakesseerid osalesid koos bolševikega pärast Oktoobrirevolutsiooni moodustatud Rahvakomissaride Nõukogus (valitsuses).

Paremesseerid

Asutava Kogu valimistel osutus Sotsialistide-Revolutsionääride Partei suurima toetajaskonnaga parteiks Venemaal (58%), bolševikud kogusid 25%. Edu saatis neid eeskätt toetuse tõttu talurahva seas.
II Nõukogude kongressil juunis 1917
Matthias Weckmann

Matthias Weckmann (u 1616 Niederdorla Mühlhauseni lähedal Tüüringi – 24. veebruar 1674 Hamburg) oli Saksa barokkorganist ja helilooja.

Töö

Matthias Weckmann kirjutas prelüüde orelile ning itaalia ja prantsuse stiilis palu klavessiinile. Samuti lõi ta sonaate kolmele või neljale pillile ja vaimulikku vokaalmuusikat.
Armi Pärt

Armi Pärt (sündinud 18. juunil 1991) on eesti käsipallur.
2008-2013 mängis ta klubis HC Kehra. Aastast 2014 mängib ta Taani klubis Rækker Mølle.
Ergo Raukas

Ergo Raukas (sündinud 15. mail 1935 Tallinnas) on Eesti biofüüsik.

Elulugu

Ergo Raukas on sõjaväelase poeg, Madis Raukase isa ja Evi-Saidi Raukase abikaasa.
Lõpetas 1953 Tallinna 10. Keskkooli, 1958 Tartu Ülikooli füüsikuna ja 1964 NSV Liidu Teaduste Akadeemia Biofüüsika Instituudi aspirantuuri; bioloogiakandidaat (1967, Moskva, NSV Liidu Teaduste Akadeemia), väitekiri " Изучение некоторых структурных закономерностей образования комплексов белков с нуклеиновыми кислотами". Aastast 1959 Teaduste Akadeemia Eksperimentaalbioloogia Instituudis: insener-röntgenoloog, nooremteadur, 1969–75 ja 1996–2003 vanemteadur, 1992–96 juhtivteadur, 1975–92 molekulaarbioloogia-osakonna juhataja.

Teadustöö

Uurimisvaldkonnad: nukleoprotamiini ja taimeviiruste molekulaarne struktuur, DNA seostumine oligonukleotiidide, antibiootikumide, värvainete, oligopeptiidide ja valkudega ning vastavate komplekside struktuur. On esitanud uudse mudeli nukleoprotamiini struktuuri kohta. Töös kasutatud meetodid: röntgenstruktuuranalüüs, ultraviolettspektrofotomeetria (UV). On välja arendanud spektraalsete komponentide meetodi DNA komplekside UV-spektrite analüüsimiseks. Osalenud DNA biofüüsikaliste uurimuste koostöö­projektides Ida-Euroopas, üle 40 teadusartikli.
Jeremy J. Burdon

Jeremy James Burdon (sündinud 19. juunil 1950 Singapuris) on Austraalia fütopatoloog ja evolutsioonibioloog.
Ta töötab Canberras vanemteadurina CSIRO Plant Industry taimeliikide biodiversiteedi uurimiskeskuses. Tema peamised teadussaavutused on seotud evolutsioonibioloogia, fütopatoloogia ja looduskaitsebioloogia aladega. Tema teadusuurimused käsitlevad koevolutsioonilisi vastastikuseid suhteid eri liikide vahel, eelkõige taimede ja patogeensete mikroobide ja seente vahel, samuti taimede ja sümbiontide vahel.

Haridustee ja töökäik

Jeremy Burdon lõpetas 1972. aastal Austraalia Rahvusliku Ülikoolii bakalaureusekraadiga botaanikas. Neli aastat hiljem kaitses ta samas doktorikraadi patogeenide epidemioloogias (1976). Aastatel 1976–1978 töötas ta järeldoktorina Suurbritannias University College of North Walesis.
Aastal 1978 naasis Burdon Austraaliasse ja asus tööle Canberras riiklikku teadusuuringute organisatsiooni CSIRO Plant Industry, kus ta mõne aasta pärast tõusis juhtivteaduriks.
Kuressaare mõis

Kuressaare mõis (ka Kuresaare mõis; saksa keeles Kurresaar) oli riigimõis Tarvastu kihelkonnas Viljandimaal. Nüüdisajal jääb mõis Viljandi maakonda Viljandi valda.
Mõisat on mainitud alates 17. sajandi teisest poolest.
Jean Umiker-Sebeok

Donna Jean Umiker-Sebeok (sündinud 1946) on ameerika semiootik.
Ta töötas Indiana Ülikoolis Bloomingtonis.

Pere

Tema abikaasa oli Thomas A. Sebeok.
Aegna Komandantuur

Aegna Komandantuur (ka Aegna Saare Komandantuur) oli Eesti sõjaväe merekindluste territoriaalne rannakaitseüksus aastail 1918–1940. Selle koosseisu kuulusid Aegnal asunud patareid ja kitsarööpmeline raudteeliin.
Viktor Obet

Elulugu

Viktor Obet oli jaamaülema poeg.
1932. aastal lõpetas Obet Tartus Hugo Treffneri Gümnaasiumi, 1937 Tallinnas sõjakooli (suurtükiväelipnikuna), 1939 TÜ metsaosakonna, õppis 1938–41 TÜ õigusteaduskonnas.
Obet töötas 1936 TÜ metsakorralduse kateedris nooremassistendina, 1937–40 AS-is Eesti Metsatööstus, ka Tartu ja Valga saeveskis ning Aakre metskonnas, oli 1940–41 Põhja Paberi- ja Puupapivabriku inspektor, 1941–44 Metsade Valitsuse metsatööstusosakonna vanemreferent. Põgenes 1944 Rootsi, kus töötas Rootsi Kuninglikus Metsaülikoolis arvutustöödel, täiendades ennast ühtlasi erialaliselt. Siirdus 1948 USA-sse, õppis 1948-50 Syracuse'i Ülikooli New Yorgi metsakolledžis, omandades magistrikraadi metsakasutuses, väitekiri käsitles puidukasutuse parandamise võimalusi USA-s. Omandas enesetäiendamise teel ka maastikuarhitekti kutse. Töötas 1950–1978 New Yorgi parkidevalitsuses.
Pensionil olles uuris Obet Eesti ajalugu, peamiselt Eesti Vabadussõda, mille tulemusena valmis 2200-leheküljeline käsikiri (säilitatakse Kaitseministeeriumi arhiivis). Tegutses aktiivselt Eesti taasiseseisvumise nimel, oli EÜS-i liige ja vilistlane. Rootsis tegutses Eesti Komitees ja Eesti Abi Keskuses, USA-s oli Eesti Kooli Fondi asutajaid, töötas "Ameerika Hääle" New Yorgi osakonnas.
Raido Kodanipork

Raido Kodanipork (sündinud 8. mail 1969) on eesti jalgrattasportlane.
Eesti Komitee (Stockholm)

Eesti Komitee (nimetatud ka Eesti Komitee Stockholmis) on 26. märtsil 1944 Stockholmis (Rootsi) 70 eestlase poolt asutatud väliseestlaste pagulasorganisatsioon. Esimene Nõukogude okupatsioonist tingitud eestlaste välisorganisatsioon. Sellest kujunes ligi 200 liikmesorganisatsiooniga Eesti erialaorganisatsioonide liit. Tegutses Stockholmis Eesti Majas aadressil Wallingatan 34.
Seadis algselt eesmärgiks aidata Nõukogude okupatsiooni eest Eestist Rootsi põgenevaid kaasmaalasi. Hoidus tegelemast poliitikaga. Vahendas ka Soome põgenenud eestlaste siirdumist Rootsi. Alates 1945 hakkas korraldama Rootsi eestlaste kogukonna haridus- ja kultuurielu, lahendama sotsiaalküsimusi, tegelema noortetööga, vahendama riiklikke toetusi eesti koolidele, pidama kontakte Rootsi ametiasutustega, korraldama poliitilisi kõnekoosolekuid ja kongresse, hoidma Rootsi ühiskonda kursis Eestis toimuvaga, protestima Nõukogude Liidu okupatsioonipoliitika vastu, toetama Eestis tegutsenud teisitimõtlejaid jne.
Koosnes esialgu üksikliikmetest, keda algaastatel oli üle 25 000 (2006. aastal umbes 1200). Jooksva töö korraldamiseks valiti Asemike Kogu. Struktuuris oli naissektsioon, noorliikmed ja auliikmed. Tegutses Göteborgi osakond. Haridusküsimustega tegeles koolitoimkond. Aastatel 1975–1982 oli Eesti Komitee esimees ja seejärel auesimees Heinrich Mark.
Aastatel 1944–2002 ilmus Stockholmis Eesti Komitee häälekandjana ajaleht Teataja. Kujutas endast poliitika, kultuuri, ühiskonna- ja noorteprobleemide häälekandjat. Analüüsis ühiskondlik-poliitilist ja majanduslikku olukorda Eestis. Kritiseeris Nõukogude Liidu imperialistlikke pürgimusi. Suhtus kriitiliselt inimestesse, kes külastasid okupeeritud Eestit. Aastatel 1956–2000 toimetaja lehte oli Harri Kiisk.
Põlvkondade vahetudes ja eriti pärast Eesti taasiseseisvumist kaotas oma tähtsust Rootsis elavate eestlaste informeerijana. Alates 1992 domineeris põhitegevuses eesti rahvusgrupi huvide ja õiguste kaitse Rootsi ühiskonnas. Eestluse säilitamise huvides Rootsis soodustas teiste Rootsis tegutsenud eestlaste organisatsioonide tegevust. Laulva revolutsiooni ajal ja vahetult pärast iseseisvuse taastamist vahendas humanitaarabi Eestisse. Aitas Eesti riiklikel ja erastruktuuridel luua kontakte Rootsi ametiasutustega. Andis välja kultuuriauhinda, tegi tõlketöid jne.
2006. aastal lõpetas ametlikult traditsioonilise tegevus. Eesti Komitee alles jäänud finantside haldamiseks asutati Eesti Komitee Fond, mille tegevust suunab juhatus.
Ebba Andersson

Ebba Andersson (sündinud 10. juulil 1997 Skellefteås) on Rootsi murdmaasuusataja.
Ta on kolmekordne juunioride maailmameister.
Maailmakarikavõistlustel tegi ta debüüdi 15. veebruaril 2015, saavutades Östersundis toimunud 15 km vabatehnikasõidus 16. koha. Esimest korda jõudis ta poodiumile 25. novembril 2018 Kuusamos 10 km klassikatehnikas.
2017. aasta maailmameistrivõistlustel Lahtis võitis ta teatesõidus hõbemedali. 30 km vabatehnikasõidus oli 17. ja 15 km vabatehnikasõidus 22.
Tema esimesed olümpiamängud oli 2018. aasta taliolümpiamängud Pyeongchangis. Oma esimesel alal saavutas ta 15 km suusavahetusega sõidus neljanda koha. Teatesõidus võitis ta hõbemedali. Lisaks oli ta nii 10 km vabatehnikas kui ka 30 km klassikas 13.
2019. aasta maailmameistrivõistlustel Seefeldis tuli ta teatesõidus maailmameistriks.
Andersson on tegelenud ka kestvusjooksuga. 2015. aasta juunioride Euroopa meistrivõistlustel sai ta 3000 meetri jooksus ajaga 9.29,98 kuuenda koha.

Maailmakarikavõistlustel

Ebba Andersson on individuaalarvestuses osalenud (seisuga 28. veebruar 2019) 18 maailma karikavõistluste etapil ja jõudnud poodiumile kuuel korral.
Flavonoidid

Flavonoidid ehk bioflavonoidid on fütokemikaalid, mis on flavooni (2-fenüülkromooni) derivaadid või sellesarnased ained. Nende hulka kuulub suur osa taimepigmente.
Flavonoidide molekulis on kaks aromaatset ringi ühendatud tetrahüdropuraani ringi vahendusel. Flavooni (või isoflavooni või neoflavooni) struktuurile lisanduvad hüdroksüül- ja metoksüülrühmad ning sahhariidid (moodustuvad glükosiidid). Looduses on üle 8000 flavonoidi, mis erinevad oksüdatsiooniastme poolest tetrahüdropuraani ringis, asendusrühmade poolest aromaatsetes ringides ja liidetud sahhariidide poolest.
Flavonoide leidub kõigis kõrgemates taimedes, seega ka inimese toidus. Neile omistatakse eriti antioksüdatiivseid omadusi. Mõnesid taimi kasutatakse flavonoidide sisalduse pärast meditsiinis.
Flavonoidide biosüntees toimub šikiimhapperajal.      
Flavonoidid avastas 1930ndatel Albert Szent-Györgyi. Algul nimetati neid P-vitamiiniks.

Nimetus

Kollase värvi saamiseks villa ja puuvilla värvimiseks on traditsiooniliselt kasutatud peitsvärvainena (taimemahladega töödeldi tina(II)kloriidi või kaaliumalumiiniumsulfaadis leotatud lõnga) näiteks sametja tamme koort, kollast reseedat ja värvimakluura puitu. Kui nendes sisalduvad värvained (vastavalt kvertsetiin, luteoliin ja moriin) kindlaks tehti, hakati nimetama flavoonideks (ladina sõnast flavus 'kollane'). Kui leiti, et sarnase ehitusega on ka paljud taimedes sisalduvad ained, mis on teist värvi (näiteks sinised ja lillad õiepigmendid antotsüanidiinid) või värvitud, hakati seda ainerühma nimetama flavonoidideks.

Levik

Flavonoide leidub kõigis kõrgemates taimedes, seega ka inimese toidus, kuid need puuduvad bakterites, vetikates, seentes ja loomades.
Kuus suurt alarühma esineb enamikus kõrgemates taimedes: halkoonid, flavoonid, flavonoolid, flavaandioolid, antotsüanidiinid ja kondenseeritud tanniinid. Auroonid on väga levinud, aga ei esine kõigis kõrgemates taimedes. Väheste taimerühmadega piirduvad näiteks isoflavoonid (peamiselt liblikõielistes) ja 3-desoksüantotsüanidiinid, mida moodustavad flobafeenide prekursoritena näiteks harilik viinapuu, harilik maapähkel ja harilik mänd.

Märkused

Erandiks on näiteks kerahallik Aspergillus candidus.
 Mõned loomaliigid, näiteks liblikad tiibades, sisaldavad küll flavonoide, kuid need on taimedelt omastatud.
Adairi maakond (Iowa)

Ajalugu

Maakond moodustati 15. jaanuaril 1851.
Paolo Rossi

Paolo Rossi (sündinud 23. septembril 1956 Pratos) on endine Itaalia jalgpallur.
Habsburgid-Lotringid

Habsburgid-Lotringid olid Habsburgide valitsejasoo haru, mille esindajad olid 1745–1806 Saksa-Rooma keisrid, 1804–1918 Austria keisrid, 1780–1918 Ungari ja Böömimaa kuningad ning 1737–1859 Toscana suurhertsogid. Sellest valitsejasoost pärinevad ka Parma hertsoginna 1814–1847 Maria Luisa ja Mehhiko keiser 1864–1867 Maximilian I.
Habsburgide-Lotringite dünastia sai Saksa-Rooma keisri troonile 1745, mil Lotringi hertsog François Stephane abiellus Saksa-Rooma keisrinna Maria Theresiaga.
Kai Adamson

Kai Adamson (sündinud 1955) on eesti keeleteadlane. Kai Adamson on Tallinna Reaalkooli Vilistlaskogu liige, olles vilistlaskogu kirjatoimetaja. 2009. aastal avaldas Eesti Keele Sihtasutus mälestusraamatu "Keeleuurija ja sõnaseadja Elli Riikoja", mille Adamson koostas ning kaastoimetas.
Taktiilne kommunikatsioon

Taktiilne kommunikatsioon (ingl tactile communication) on taktiilne informatsiooni vahetamine ning selle kogemine kompimismeelega. Taktiilset kommunikatsiooni loetakse osaks mitteverbaalsest kommunikatsioonist (näoilme, silmside, kehahoiak ja liikumine, hääletoon, positsioneerimine rühmas jm).
Semiootik Winfried Nöth peab taktiilset info vahetamist kõige primitiivsemaks kommunikatsioonivormiks. Taktiilne kommunikatsioon on kasutusel primitiivsetest elusolenditest inimeseni.
Inimese igipäevaelus on taktiilne kommunikatsioon näiteks lemmiklooma paitamine, teretamisel käe surumine või füüsiline intiimsus. Samuti on seda füüsiline vägivald. Kultuuriti on taktiilse kommunikatsiooni kasutamine ja tõlgendamine erinev.
Taktiilse kommunikatsiooni kasutamine, uurimine ja vahendamine kuulub paljude teoreetiliste ja praktiliste valdkondade juurde: semiootika, psühholoogia, antropoloogia, zooloogia, haridus, tehnoloogia jne.

Taktiilse kommunikatsiooni tehnoloogiad

Üheks taktiilse kommunikatsiooni tehnoloogiliseks väljundiks on 1825. aastal loodud ja endiselt kasutusel olev pimedate punktkiri ehk Braille kiri, mille trükkimine nõuab tehnilist seadet.
Puutetundlike ekraanide tavakasutusse tulemisega on iga sellise seadme (nutitelefon, tahvelarvuti) kasutaja seotud taktiilse kommunikatsiooniga.
2015. aastal toob tehnoloogiafirma Apple turule uue taktiilse kommunikatsiooniga seotud seadme iWatch. Käekellana kantav seade võimaldab info edastaja ja vastuvõtja vahel imiteerida n-ö näpuga puudutamist ja vahendada südamelöökide taktiilset tunnetamist. Selline infovahetusvõimalus loob uue meediakanali. Näiteks võimaldab selline seade taaskasutusse võtta  morsekoodi, mida vastuvõtja ei pea lugema ega kuulama, vaid kogeb seda kompimismeelega.

Probleemid mõistega "taktiilne" ja "haptiline"

Inglise keeles kasutatakse mõisteid "taktiilne" (tactile) ja "haptiline" (haptic) sageli kõrvuti ja segamini. Mõlemad mõisted on samatähenduslikud, kuid pärit eri keeltest: taktiilne ladina keelest, haptiline kreeka keelest (kr ἅπτω, puudutan). Eesti keeles on normatiivselt kasutusel mõiste "taktiilne".
Kommunikatsioonivormina peetakse taktiilset kommunikatsiooni samaväärseks haptilise kommunikatsiooniga (ingl haptic communication) või ka selle alla kuuluvaks.
Mõnes valdkonnas on "haptiline" võetud erialamõistena üle eesti keelde. Näiteks kognitiivses psühholoogias loetakse taktiilsust haptilise tunnetuse liigiks.
Avinurme valla vapp

Avinurme valla vapp on Ida-Viru maakonna endise Eesti haldusüksuse Avinurme valla vapp.
Vapp kinnitati riigiminister Uno Veeringu poolt 20. mail 1992.
Vapi autoriks on Priit Herodes.

Vapi kirjeldus

Kuuselõikeliselt põigiti poolitatud kilbi rohelisel ülaosal hõbedane havi, hõbedasel alaosal roheline kuusnurkne täht.

Põhjendus

Valla vapp väljendab ilmekalt piirkonna eripära. Motiivide valik tuleneb valla nimest (havi nurmel), nimelt suurvee ajal satuvad sageli nurmedele havid. Jõekaldaid ääristavad ja vees peegelduvad metsad on Avinurme sajanditevanuse puutöötraditsiooni alustalaks. Kuusnurkne täht vapi allääres viitab Tartumaale, mille koosseisu Avinurme kant ajalooliselt kuulus, samuti valla kuuele vanimale külale, mille esmamainimise aastaks annab Poola II revisjon 1599.
Kihelkonna rahvamaja

Kihelkonna rahvamaja on rahvamaja Saare maakonnas Saaremaa vallas Kihelkonna asulas. Rahvamaja juhataja on Anneli Teppo-Toost.
Kasperi Kapanen

Kasperi Kapanen (sündinud 23. juulil 1996 Kuopios) on Soome jäähokimängija, paremäär. 
Ta mängib NHL-i klubis Toronto Maple Leafs.
Ta alustas karjääri Soome kõrgliiga klubis KalPa, tehes Soome kõrgliigas debüüdi hooajal 2012–13.
2014. aastal valiti ta NHL-i draft '​is Pittsburgh Penguinsi poolt 22. valikuna. Enne NHl-is debüüdi tegemist mängis ta American Hockey League'i klubides Wilkes-Barre/Scranton Penguins ja Toronto Marlies. Penguinsi meeskonnas ta NHL-is debüüti teha ei jõudnud, sete 1. juulil 2015 sõlmis ta lepingu Leafsiga, mängides esimese mängu 29. veebruaril 2016. Esimese värava lõi ta NHL-is 8. aprillil 2017 mängus Pittsburgh Penguinsi vastu. Selle väravaga kindlustas Leafs esimest korda pärast 2013. aastat edasipääsu väljalangemismängudele; hooaega varem oldi liigas jäädud üldse viimaseks. Idakonverentsi veerandfinaalis tuli vastu võtta kaotus Washington Capitalsilt.
Soome jäähokikoondise koosseisus on ta osalenud 2018. aasta maailmameistrivõistlustel. 2016. aastal tuli ta Soome kuni 20-aastaste koondisega juunioride maailmameistriks.
Tema isa Sami Kapanen kuulus kaks aastakümmet Soome koondisse ja mängis NHL-is 12 hooajal. 12. jaanuaril 2013 olid nad Soome kõrgliigamängus mõlemad KalPa meeskonnas väljakul.
Tillamooki maakond

Tillamooki maakond (Tillamook County) on maakond USA-s Oregoni osariigis. Geograafilised koordinaadid on 45° 27′ N, 123° 40′ W
Maakonna halduskeskus on Tillamook.
Maakonna pindala on 3452 km², millest 598 km² moodustab veepindala.
Elanike arv oli 2010. aasta rahvaloenduse järgi 25 250. Aastal 2000 oli elanike arv 24 262.

Ajalugu

Tillamooki maakond moodustati 15. detsembril 1853. aastal.
Nõukogude-Jaapani deklaratsioon

Nõukogude-Jaapani deklaratsioon on 1956. aastal Nõukogude Liidu ning Jaapani vahel sõlmitud ühisdeklaratsioon. Deklaratsioon allkirjastati Moskvas 19. oktoobril 1956 ning see jõustus 12. detsembril 1956.
Deklaratsiooniga lõpetati sõjaseisukord Nõukogude Liidu ja Jaapani vahel ning sõlmiti diplomaatilised suhted. Ning lepiti kokku jätkata läbirääkimisi rahulepingu sõlmimiseks. Nõukogude Liit lubas peale rahulepingu sõlmimist Jaapanile tagasi anda Väike-Kuriilid ehk Šikotani ja Habomai saared.

Venemaa Föderatsiooni seisukohad

2001. aasta märtsis kohtusid Irkutskis Venemaa president Vladimir Putin ja Jaapani peaminister Yoshiro Mori. Irkutski ühisvaladusega kinnitati, et 1956. aasta Jaapani-Nõukogude Liidu ühisdeklaratsioon on legaalne alusdokument, mis võetakse edasiste läbirääkimiste lähtepunktiks ning lisaks tõdeti, et lähtudes 1993. aasta Tokyo deklaratsioonist saab rahulepingu sõlmida siis, kui Põhjaterritooriumi nelja saare omandiküsimus on lahendatud.
Siim Maaten

Siim Maaten (sündinud 3. juunil 1985) on eesti näitleja ja lavastaja.
Ta lõpetas aastal 2008 Tartu Ülikooli haridusteaduskonna matemaatika-füüsika õpetaja erialal bakalaureuse astmes (bakalaureuse astmes). Aastal 2013 lõpetas ta Viljandi Kultuuriakadeemia etenduskunstide osakonna lavastaja eriala ja harrastusteatri juhi erialal.